Regeringen Múte Bourup Egede II

Regeringen Múte Bourup Egede II har været Grønlands regering siden 5. april 2022. Regeringen er en to-partisregering med Inuit Ataqatigiit (IA) og Siumut, som tilsammen har 22 ud Inatsisartuts 31 medlemmer. IA havde fra starten seks ministre, inkl. formand for Naalakkersuisut Múte Bourup Egede, og Siumut havde 4 ministre. Aftalen mellem de to partier indeholdt også at tidligere formand for Naalakkersuisut Kim Kielsen (Siumut) blev ny formand for Inatsisartut efter Hans Enoksen. Efter regeringsrokaden 25. september 2023 har IA og Siumut hver 5 ministre, mens Mimi Karlsen (IA) er formand for Inatsisartut.

Baggrund 
Efter valget til Inatsisartut 6. april  2021 indgik IA og Naleraq en snæver koalitionsaftale, som akkurat havde flertal med IA's 12 pladser og Naleraqs 4 pladser i Inatsisartut. Der var i deres regeringstid flere sager hvor de to koalitionspartier var uenige, og det førte til Regeringen Múte Bourup Egede I's opløsning efter knap et år mandag 4. april 2022. IA og Siumut havde allerede været i hemmelige forhandlinger weekenden før bruddet kendt, og Múte B. Egede og Siumuts formand, Erik Jensen, underskrev en regeringsaftale kun 2 timer efter at den tidligere regerings sammenbrud var blevet kendt.

IA har 6 ministre i regeringen, der alle også var i den tidligere regering; Siumut har 4 ministre. Mariane Paviasen, der var minister for boliger og infrastruktur, er den eneste IA-minister i den tidligere regering som ikke fortsatte som minister.

Den nye regering blev præsenteret og godkendt i Inatsisartut 5. april 2022.

Regeringsrokader

Maj-juni 2023 
30. maj 2023 gik Peter P. Olsen frivilligt af efter Demokraatit havde fremsat et mistillidsvotum mod ham fordi de mente Olsen ikke havde gjort nok for at afhjælpe manglen på grønlandsksprogede journalister i Kalaallit Nunaata Radioa. Han havde allerede overlevet et andet mistillidsvotum i november 2022. Naalakkersuisuts formand Múte B. Egede overtog selv midlertidigt Olsens resortområder. 5. juni skete der en omrokering blandt de resterende ministre: Aqqaluaq B. Egede overtog Peter Olsens tidligere områder, uddannelse, kultur, idræt og kirke. Han overtog også områderne børn, unge og familier som blev flyttet fra Mimi Karlsen. Råstof-området blev til gengæld flyttet fra Aqqaluaq B. Egede til Naaja H. Nathanielsen. Det er varslet at der senere vil komme en ny minister når Inatsisartut er samlet og kan godkende nye regeringsmedlemmer på sin efterårssamling.

September 2023 
På den første dag af Grønlands parlament, Inatsisartuts, efterårssamling, 22. september 2023, trak to ministre sig fra regeringen: Mimi Karlsen fordi hun blev valgt til ny formand for Inatsisartut, og Karl Tobiassen fordi det ikke var lykkedes ham at gennemført en ny fiskerilov som han havde lovet at gøre.

25. september skete en større rokade:
 Erik Jensen (Siumut) skiftede til skatter og finanser
 Naaja Nathanielsen (IA) fik sit område udvidet med erhverv, handel og ligestilling til erhverv, handel og råstoffer, justitsområdet og ligestilling.
 Vivian Motzfeldt (Siumut) fik sin område ændret til selvstændighed og udenrigsanliggender. 
 Aqqaluaq B. Egede (IA) fik sit område ændret til børn, unge, uddannelse, kultur, idræt og kirke.
 Kim Kielsen (Siumut) indtrådte i regeringen som ny minister for fiskeri og fangst.
 Agathe Fontain (IA) indtrådte i regeringen som ny minister for sundhedsområdet. 
 Hans Peter Poulsen (Siumut) indtrådte i regeringen som ny minister for boliger og infrastruktur. 
 Jess Svane (Siumut) fik tilført familieområdet og blev minister for arbejdsmarked, familie- og socialområdet og indenrigsanliggender. 
Kun Múte Bourup Egede og Kalistat Lund (IA) fortsatte med de samme områder som før. Ved rokaden blev der oprettet et nyt departement for selvstændighed i selvstyrets administration, som kom til at høre under Vivian Motzfeldt. Der havde også tidligere været et selvstændighedsdepartement fra 2016 til 2018.

Naalakkersuisuts sammensætning 

|}
Kilder for oprindelig sammensætning: KNR og Sermitsiaq. For ændringer, se afsnittet om regeringsrokader.

Referencer 

Grønlands regeringer
Etableret i 2022